CELEX: 32012D0117
Language: el
Date: 2012-02-23 00:00:00
Title: 2012/117/ΕΕ: Εκτελεστική απόφαση της Επιτροπής, της 23ης Φεβρουαρίου 2012 , για τη δημιουργία καταλόγου σταδίων καθοριστικών αποφάσεων για την αξιολόγηση της υλοποίησης του προγράμματος Galileo όσον αφορά τα κέντρα και τους σταθμούς εδάφους που πρόκειται να ανεγερθούν στο πλαίσιο των φάσεων ανάπτυξης και εγκατάστασης του προγράμματος

24.2.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 52/28
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 23ης Φεβρουαρίου 2012
   για τη δημιουργία καταλόγου σταδίων καθοριστικών αποφάσεων για την αξιολόγηση της υλοποίησης του προγράμματος Galileo όσον αφορά τα κέντρα και τους σταθμούς εδάφους που πρόκειται να ανεγερθούν στο πλαίσιο των φάσεων ανάπτυξης και εγκατάστασης του προγράμματος
   (2012/117/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 683/2008 του Ευρωπαϊκού Κοινοβουλίου και του Συμβουλίου, της 9ης Ιουλίου 2008, σχετικά με τη συνέχιση της υλοποίησης των ευρωπαϊκών προγραμμάτων δορυφορικής ραδιοπλοήγησης (EGNOS και Galileo) (1), και ιδίως το άρθρο 12 παράγραφος 3,
   Εκτιμώντας τα ακόλουθα:
   
               (1)
            
            
               Το οικονομικό και νομικό πλαίσιο του προγράμματος Galileo καθορίστηκε με τον κανονισμό (ΕΚ) αριθ. 683/2008. Σύμφωνα με τον κανονισμό αυτό, η Ευρωπαϊκή Ένωση έχει την κυριότητα όλων των υλικών και άυλων περιουσιακών στοιχείων που δημιουργούνται ή αναπτύσσονται στο πλαίσιο των προγραμμάτων, και το σύστημα που προέρχεται από το πρόγραμμα Galileo περιλαμβάνει μια συστοιχία δορυφόρων και ένα παγκόσμιο δίκτυο σταθμών εδάφους.
            
         
               (2)
            
            
               Μια ολοκληρωμένη διαχείριση των κινδύνων για την αξιολόγηση της υλοποίησης του προγράμματος Galileo συνεπάγεται ότι ο διαχειριστής του προγράμματος λαμβάνει σε εύθετο χρόνο τις καθοριστικές αποφάσεις, δηλαδή τις αποφάσεις που έχουν σημαντικό αντίκτυπο στο κόστος, στο χρονοδιάγραμμα, στις επιδόσεις και/ή στους κινδύνους, και ενεργεί με διαφάνεια όσον αφορά τις καθοριστικές αποφάσεις που μένει να ληφθούν και την εφαρμογή των αποφάσεων αυτών. Στις εν λόγω αποφάσεις συμπεριλαμβάνονται οι αποφάσεις σχετικά με την εφαρμογή των επίγειων υποδομών στο πλαίσιο του σταδίου ανάπτυξης και επικύρωσης και του σταδίου εγκατάστασης του προγράμματος.
            
         
               (3)
            
            
               Το παγκόσμιο δίκτυο σταθμών εδάφους του συστήματος που προέρχεται από το πρόγραμμα Galileo περιλαμβάνει, αφενός, έξι κέντρα και έναν σταθμό και, αφετέρου, τέσσερις σειρές σταθμών, των αποκαλούμενων «απόκεντρων».
            
         
               (4)
            
            
               Τα έξι κέντρα και ο σταθμός εδάφους περιλαμβάνουν: δύο αμοιβαία πλεονάζοντα κέντρα για τον έλεγχο της γενικής λειτουργίας του συστήματος (στο εξής «κέντρα ελέγχου» ή «GCC»)· το κέντρο ασφάλειας Galileo που αναφέρεται στο άρθρο 16 του κανονισμού (ΕΚ) αριθ. 683/2008, το οποίο παρακολουθεί την ασφάλεια του συστήματος, καθώς και των υπηρεσιών που παρέχονται, και το οποίο διαιρείται σε δύο για λόγους συνέχειας της υπηρεσίας (στο εξής «κέντρο ασφάλειας Galileo» ή «GSMC»)· το κέντρο υπηρεσιών που λειτουργεί ως διεπαφή μεταξύ του συστήματος, αφενός, και των χρηστών της «ανοικτής υπηρεσίας», της «εμπορικής υπηρεσίας» και της «υπηρεσίας ασφάλειας της ζωής», αφετέρου (στο εξής «κέντρο υπηρεσιών GNSS» ή «GSC»)· το κέντρο που ελέγχει την παραγωγή των πληροφοριών που είναι αναγκαίες για τη λειτουργία της «υπηρεσίας έρευνας και διάσωσης» και παρέχει τη διεπαφή μεταξύ του συστήματος και του οργανισμού COSPAS-SARSAT (στο εξής «κέντρο υπηρεσιών SAR»)· το κέντρο το οποίο, για λογαριασμό του υπευθύνου διαχείρισης του προγράμματος και ανεξάρτητα από τον χρήστη, αξιολογεί την ποιότητα των παρεχόμενων υπηρεσιών και ανακοινώνει πληροφορίες σχετικά με τον χρόνο και τη γεωδαισία στις κοινότητες χρηστών (στο εξής «κέντρο επιδόσεων του Galileo»)· τον σταθμό που επιτρέπει την επαλήθευση της ποιότητας των σημάτων που εκπέμπονται από τους δορυφόρους σε τροχιά αμέσως μετά την εκτόξευσή τους (στο εξής «σταθμός δοκιμών σε τροχιά»).
            
         
               (5)
            
            
               Κατά την επιλογή του τόπου για τα εν λόγω κέντρα και σταθμούς πρέπει να ληφθεί υπόψη η πιθανή παρουσία υφιστάμενων εγκαταστάσεων και εξοπλισμού κατάλληλων για τα σχετικά καθήκοντα και πρέπει να τηρηθούν οι επιταγές ασφάλειας για κάθε κέντρο και σταθμό, οι τεχνικοί και δημοσιονομικοί περιορισμοί λειτουργίας καθώς και οι απαιτήσεις εθνικής ασφάλειας κάθε κράτους μέλους.
            
         
               (6)
            
            
               Οι τέσσερις σειρές «απόκεντρων» σταθμών περιλαμβάνουν: τους σταθμούς τηλεχειρισμού και τηλεμετρίας, οι οποίοι, μέσω ανοδικών και καθοδικών ζεύξεων, λειτουργούν ως κέντρα αναμετάδοσης πληροφοριών μεταξύ των δορυφόρων και των δύο σταθμών ελέγχου (στο εξής «σταθμοί TTC»)· τους σταθμούς μέτρησης Galileo, οι οποίοι, για να επιτρέπουν την παροχή υπηρεσιών, αφενός διενεργούν μετρήσεις ψευδοαπόστασης και, αφετέρου, συλλέγουν τα σήματα που εκπέμπονται από τους δορυφόρους για να παρακολουθούν την ποιότητα (στο εξής «σταθμοί GSS»)· τους σταθμούς μεταφόρτωσης των δορυφόρων, οι οποίοι μεταδίδουν στους δορυφόρους τα στοιχεία που είναι αναγκαία για την παροχή των υπηρεσιών (στο εξής «σταθμοί ULS»)· τους σταθμούς που εξασφαλίζουν τη συλλογή των στοιχείων που είναι αναγκαία για τη λειτουργία της «υπηρεσίας έρευνας και διάσωσης» (στο εξής «σταθμοί SAR»).
            
         
               (7)
            
            
               Κατά την επιλογή του αριθμού και του τόπου αυτών των απόκεντρων σταθμών πρέπει να ληφθούν υπόψη οι γεωγραφικοί και τεχνικοί περιορισμοί που συνδέονται με τη βέλτιστη κατανομή τους σε όλον τον κόσμο, η πιθανή παρουσία υφιστάμενων εγκαταστάσεων και εξοπλισμού κατάλληλων για τα σχετικά καθήκοντα και να τηρηθούν οι επιταγές ασφάλειας κάθε σταθμού και οι απαιτήσεις εθνικής ασφάλειας κάθε κράτους μέλους. Καθώς η επιλογή αυτή υπόκειται σε μεταβολές ανάλογα με την κατάσταση προόδου των προγραμμάτων, τις ανάγκες τους και την ανάπτυξη πολιτικών ή υλικοτεχνικών απαιτήσεων, ο αναφερόμενος αριθμός και θέση των απόκεντρων σταθμών που πρέπει ακόμη να ανεγερθούν μπορούν, στο παρόν στάδιο, να είναι απλώς ενδεικτικά.
            
         
               (8)
            
            
               Ως εκ τούτου, είναι σημαντικό να καθοριστούν τα στάδια καθοριστικών αποφάσεων για την αξιολόγηση της προόδου που έχει σημειωθεί στη δημιουργία του παγκόσμιου δικτύου σταθμών εδάφους του προγράμματος Galileo.
            
         
               (9)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συστάθηκε με το άρθρο 19 παράγραφος 1 του κανονισμού (ΕΚ) αριθ. 683/2008,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τα στάδια καθοριστικών αποφάσεων για την αξιολόγηση της προόδου που σημειώθηκε όσον αφορά τους σταθμούς και τα κέντρα εδάφους του προγράμματος Galileo που πρέπει να ανεγερθούν στο πλαίσιο των φάσεων ανάπτυξης και εγκατάστασης του προγράμματος που αναφέρονται στο άρθρο 3 στοιχεία β) και γ) του κανονισμού (ΕΚ) αριθ. 683/2008 απαριθμούνται στο παράρτημα της παρούσας απόφασης.
   Άρθρο 2
   Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 23 Φεβρουαρίου 2012.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 196 της 24.7.2008, σ. 1.
   
      ΠΑΡΑΡΤΗΜΑ
      Τα στάδια καθοριστικών αποφάσεων για την αξιολόγηση της υλοποίησης του προγράμματος Galileo σε ό,τι αφορά τα κέντρα και τους σταθμούς εδάφους που πρόκειται να ανεγερθούν στο πλαίσιο των φάσεων ανάπτυξης και εγκατάστασης του προγράμματος οι οποίες προβλέπονται στο άρθρο 3 στοιχεία β) και γ) του κανονισμού (ΕΚ) αριθ. 683/2008:
      
                  Ημερομηνία
               
               
                  Στάδια καθοριστικών αποφάσεων
               
               
                  Μέτρα
               
            
                  
                     2009-2016
                  
               
               
                  
                     Ανέγερση κέντρων εδάφους
                  
               
               
                   
               
            
                  2009-2014
               
               
                  Ανέγερση δύο κέντρων ελέγχου (GCC)
               
               
                  Ανεγείρεται σταδιακά κέντρο ελέγχου στο Oberpfaffenhoffen (Γερμανία). Η ανέγερση άρχισε το 2009 και θα ολοκληρωθεί το 2014.
               
            
                   
               
               
                   
               
               
                  Ανεγείρεται σταδιακά κέντρο ελέγχου στο Fucino (Ιταλία). Η ανέγερση άρχισε το 2009 και θα ολοκληρωθεί το 2014.
               
            
                  2013-2015
               
               
                  Ανέγερση κέντρου ασφάλειας Galileo (GSMC)
               
               
                  Το κέντρο ασφάλειας Galileo, διαιρεμένο σε δύο, αναμένεται να ανεγερθεί σταδιακά στη Γαλλία και στο Ηνωμένο Βασίλειο. Η ανέγερση αναμένεται να αρχίσει το 2013 και να ολοκληρωθεί το 2015. Το έργο αυτό θα αποτελέσει το αντικείμενο πρωτοκόλλων συμφωνίας με τη Γαλλία και το Ηνωμένο Βασίλειο που θα υπογραφούν το 2012.
               
            
                  2011-2016
               
               
                  Ανέγερση κέντρου υπηρεσιών GNSS (GSC)
               
               
                  Το κέντρο υπηρεσιών GNSS ανεγείρεται σταδιακά στη Μαδρίτη (Ισπανία). Η ανέγερση άρχισε το 2011 και αναμένεται να ολοκληρωθεί το 2016. Αποτελεί το αντικείμενο πρωτοκόλλου συμφωνίας που υπογράφηκε με την Ισπανία στις 17 Μαρτίου 2011.
               
            
                  2012-2014
               
               
                  Ανέγερση κέντρου υπηρεσιών SAR
               
               
                  Το κέντρο υπηρεσιών SAR πρόκειται να ανεγερθεί σταδιακά στην Τουλούζη (Γαλλία). Η ανέγερση αναμένεται να αρχίσει το 2012 και να ολοκληρωθεί το 2014. Θα αποτελέσει το αντικείμενο πρωτοκόλλου συμφωνίας με τη Γαλλία.
               
            
                  2013-2014
               
               
                  Ανέγερση κέντρου επιδόσεων Galileo
               
               
                  Το κέντρο επιδόσεων Galileo αναμένεται να ανεγερθεί σταδιακά σε κάποιο κράτος μέλος και σε τόπο που μένει ακόμα να οριστεί. Η ανέγερση αναμένεται να αρχίσει το 2013 και να ολοκληρωθεί το 2014. Θα αποτελέσει επίσης το αντικείμενο πρωτοκόλλου συμφωνίας με το αντίστοιχο κράτος μέλος.
               
            
                  2010
               
               
                  Ανέγερση σταθμού δοκιμών σε τροχιά
               
               
                  Ο σταθμός δοκιμών σε τροχιά ανεγέρθηκε το 2010 στο Redu (Βέλγιο). Η ανέγερση αποτελεί αναπόσπαστο τμήμα της σύμβασης που συνήφθη στις 25 Οκτωβρίου 2010 μεταξύ της Επιτροπής και της εταιρείας Spaceopal για την παράδοση της μερίδας «Opérations» των εργασιών του σταδίου εγκατάστασης του προγράμματος Galileo.
               
            
                  
                     2009-2014
                  
               
               
                  
                     Ανέγερση απόκεντρων σταθμών εδάφους
                  
               
               
                   
               
            
                  2010-2014
               
               
                  Ανέγερση σταθμών TTC
               
               
                  Σταθμοί TTC ανεγέρθηκαν το 2010 και το 2011 στην Kiruna (Σουηδία) και το Kourou (Γαλλία).
                  Σταθμοί TTC αναμένεται να ανεγερθούν, μεταξύ 2012 και 2014, στην Ταϊτή (Γαλλική Πολυνησία), τη Ρεουνιόν (Γαλλία), τη Νουμέα (Νέα Καληδονία).
                  Η ανέγερση αυτών των σταθμών TTC αποτελεί το αντικείμενο συμβάσεων που συνήφθησαν μεταξύ της Ευρωπαϊκής Υπηρεσίας Διαστήματος και των παρόχων υπηρεσίας.
               
            
                  2009-2014
               
               
                  Ανέγερση σταθμών GSS
               
               
                  Σταθμοί GSS ανεγέρθηκαν, μεταξύ 2009 και 2011, στο Fucino (Ιταλία), το Σβάλμπαρντ (Νορβηγία), το Redu (Βέλγιο), τη Ρεουνιόν (Γαλλία), το Kourou (Γαλλία), τη Νουμέα (Νέα Καληδονία), το Troll (Νορβηγία), την Παπέετε (Γαλλική Πολυνησία).
                  Σταθμοί GSS αναμένεται να ανεγερθούν, μεταξύ 2012 και 2014, στην Kiruna (Σουηδία), τη Γιαν Μαγέν (Νορβηγία), τις Αζόρες (Πορτογαλία), τα Κανάρια (Ισπανία), τη Μαδέρα (Πορτογαλία), τα Kerguelen, τη Γη Αντελί, το Σεν Πιερ και Μικελόν, τα Γουάλις, την Ασανσιόν, την Diego Garcia, τα Φάλκλαντ.
                  Η ανέγερση αυτών των σταθμών GSS αποτελεί το αντικείμενο συμβάσεων που συνήφθησαν μεταξύ της Ευρωπαϊκής Υπηρεσίας Διαστήματος και των παρόχων υπηρεσίας.
               
            
                  2009-2011
               
               
                  Ανέγερση σταθμών ULS
               
               
                  Σταθμοί ULS ανεγέρθηκαν, μεταξύ 2009 και 2011, στην Ταϊτή (Γαλλική Πολυνησία), το Kourou (Γαλλία), τη Ρεουνιόν (Γαλλία), τη Νέα Καληδονία, το Σβάλμπαρντ (Νορβηγία).
                  Η ανέγερση αυτών των σταθμών ULS αποτελεί το αντικείμενο συμβάσεων που συνήφθησαν μεταξύ της Ευρωπαϊκής Υπηρεσίας Διαστήματος και των παρόχων υπηρεσίας.
               
            
                  2012-2013
               
               
                  Ανέγερση σταθμών SAR
               
               
                  Αναμένεται να ανεγερθούν σταθμοί SAR, μεταξύ 2012 και 2014, στο Σβάλμπαρντ (Νορβηγία), την Τουλούζη (Γαλλία), τον Μακάριο (Κύπρος), το Maspalomas (Ισπανία).
                  Η ανέγερση αυτών των σταθμών SAR θα αποτελέσει το αντικείμενο συμβάσεων μεταξύ της Ευρωπαϊκής Υπηρεσίας Διαστήματος και των παρόχων υπηρεσίας για τους σταθμούς του Σβάλμπαρντ και του Maspalomas, ενός πρωτοκόλλου συμφωνίας μεταξύ της Επιτροπής και της Κύπρου για τον σταθμό του Μακαρίου, μίας σύμβασης μεταξύ της Επιτροπής και ενός παρόχου υπηρεσιών για τον σταθμό της Τουλούζης.